የከተሞች ፎረም በከተሞች መካከል ጤናማ ውድድር ለመፍጠርና እርስ በርስ ልምድ እንዲለዋወጡ የሚያስችል ነው -ፕሬዚዳንት ሳህለወርቅ ዘውዴ
የከተሞች ፎረም በከተሞች መካከል ጤናማ ውድድር ለመፍጠርና ከተሞች እርስ በርስ ልምድ እንዲለዋወጡ እንደሚያስችል ፕሬዚዳንት ሳህለወርቅ ዘውዴ ገለጹ፡፡ዛሬ በጅግጅጋ ከተማ እየተከበረ ባለው 8ኛው የከተሞች ፎረም ላይ የተገኙት ፕሬዚዳንት ሳህለወርቅ ፎረሙ በከተሞች ህዝባዊ ንቅናቄን ለመፍጠር እንደሚያግዝ እና በነዋሪው ዘንድ የባለቤትነት መንፈስ ያሳድራልም ብለዋል።ፕሬዚዳንቷ በንግግራቸው በከተሞች ሁሉን አቀፍ ልማት ማስመዝገብ የሚቻለው ጠንካራ አጋርነት ላይ የተመሰረተ እንቅስቃሴ ሲኖር መሆኑንም አንስተዋል።እለቱም በከተሞች የልማት ስራ ላይ በነዋሪዎችና ባለድርሻ አካላት መካከል ሃገራዊ መግባባት ለመፍጠር ይከበራልም ነው ያሉት።ከዚህ ባለፈም የነዋሪውን ባህልና እሴት በማስተዋወቅ ረገድም አስተዋጽኦ አለውም ነው ያሉት ፕሬዚዳንቷ።በተጨማሪም እለቱ ለከተሞች ግብዓት የሚሆኑ ፈጠራዎች የሚታዩበት መድረክ እንደሚሆንም ጠቅሰዋል።ፕሬዚዳንት ሳህለወርቅ በከተሞች የሚታየውን ሁሉን አቀፍ አገልግሎት ለማሻሻልና የዘርፉን ተልዕኮ ለማሳካት ሁሉም የድርሻውን እንዲወጣም ጥሪ አቅርበዋል።የሶማሌ ክልል ምክትል ርዕሰ መስተዳድር አቶ ሙስጠፋ አህመድ በበኩላቸው በክልሉ በከተሞች ልማት የተለያዩ ሥራዎች እየተሰሩ መሆኑን ገልጸዋል።ከዚህ ባለፈም በከተሞች የመልካም አስተዳደርና ብልሹ አሠራር ተቀርፎ የህዝቡን ተጠቃሚነት ለማረጋገጥ እየተሰራ መሆኑንም ጠቁመዋል።የዘንድሮው የከተሞች ቀን በጅግጅጋ ከተማ መደመር ለኢትዮጵያ ከተሞች ብልጽግና በሚል መሪ ቃል ከዛሬ ጀምሮ እስከ የካቲት 14 ቀን 2011 ዓ.ም ድረስ ይከበራል።ፎረሙ በፓናል ውይይት፣ በባህል ልውውጥ፣ በከተሞች አውደ ርዕይ እና በተለያዩ ትርኢቶች ይከበራል።በዘንድሮው ፎረም ላይ ከሃገር ውስጥ 167 ከተሞች ተሳታፊ ሲሆኑ 6 የጎረቤት ሃገራት ከተሞችም ይሳተፋሉ።6 ድርጅቶች እና ከ10 በላይ ተባባሪ የመንግስትና የግል የልማት ድርጅቶችም የዘንድሮው ፎረም ተሳታፊዎች ናቸው፡፡ 